چؤرک خیرداسی
مقصود تقی زاده هریس
آنادیلیمیز:گون باتان چاغینا یاخینلاشیردی. حسن ییغدیغی چؤرک خیردالارینی باققال ایسماییلا ساتماق اوچون کوچهنین سونونداکی خییاواندان اوتایا آتلامالی ایدی. اونون بالاجا اورهیی بویونکو قازانجیندان و تلیسین آغیزا قدهر دولماسیندان سئوینیردی. تلیس آغیر اولسا دا، حسن تؤوشهیه- تؤوشهیه فورغونو قاباغا ساری ایتهلهییردی. خییاوان شولوق ایدی. او، گؤز- گؤز ائله ییب فورغونی خییاوانین اورتاسیینا قدهر آپارمیشدی کی بیردن- بیره چؤرک خیرداسی ایله دولو تلیس فورغونون اوستوندن سویروشوب یئره دوشدو. خیردا چؤرکلر خییاوانا سپهلندی. حسن تلیسی قالدیرماق ایسته ینده بیر بؤیوک ماشینین تورموز سسی هندهورده اولان آداملاری هورکوتدو…نئچه آن سوووشموشدو کی خییاوانین اورتاسی شولوقلاشدی. آرخادان گلن ماشینلار دا دایاندیلار. حالقا وورموش آداملارین اورتاسیندا بیر فورغون اوزو قویلو دوشوب و اوندان بیر آز آرالی بیر اوغلان اوشاغی- اوز- گؤزونده قیرمیزی قان- یئره سرهلنمیشدی. ماشینین تهیرینه یاخیلان قان، گؤرنلری اؤز یئرینده دوندوروردو. تلیسدن تؤکولن قورو چؤرکلر اوغلانین هنده ورینده یئره سپیلمیشدی.
او آرادا حسنین دوستو- ایبی- فورغونو بیر یاندا ساخلاییب ایرهلی گلدی. او، اؤز دوستو و قازانجداشی حسنی خییاواندا قان ایچینده گؤرنده هویوخوب یئرینده دوندو. اونون معصوم گؤزلرینده قورخو و بیر ده یولداشینین اؤلومونون آجیسی دالغالانیردی.حسنی یئردن قالدیریب بیر یانا چکدیلر. ایبی دؤزنمهییب ایچین چالا- چالا ساغ الده کی کوچهیه دؤندو. بو حادیثهدن بیر گون سوووشموشدو کی ایبی یئنهده هر گونه تای فورغونونو گؤتوروب چؤرک خیرداسی ییغماق اوچون یولا دوشدو. قضادان اونون گوذاری دوننکی- حسن اؤلن یئره- دوشدو. خییاوانین اورتاسیندا بیر آز قوروموش قان و نئچه تیکه یئره سوواشمیش چؤرک خیرداسی گؤزه چارپیردی. ایبی بو منظره نی گؤرن کیمیکؤورهلیب، گؤزلری دولدو. آرتیق دایانانماییب اوردان اوزاقلاشدی.یئنه ده گونده کی کیمیاوشاقلارین گولوب- اویناماق سسی کوچه لره دولموشدو. ماشینلار نریلده ییردی و شههر سس- کوی ایچینده ال…
- آیاق چالیردی. ایبی، یولداشی حسنی خاطیرلایاراق قههرلی بیر سس له باغیریردی:- چؤرک خیرداسی آلیرام، آی… چؤرک خیرداسی!
نوشته شده توسط admin در شنبه, ۰۹ مهر ۱۴۰۱ ساعت ۸:۲۴ ق.ظ
azb_Arab pes_Arab azb_Arab azb_Arab azb_Arab pes_Arab